Man vergiftig glo minstens 29 hondeEen van die honde. Foto: Facebook. “Dit is die grootste vergiftigingsvoorval waarmee ons nóg te doen gehad het.” Só sê Anette Rademeyer, vrywillige senior inspekteur verbonde aan die Dierebeskermingsvereniging (DBV) in King Williamstown in die Oos-Kaap, ná minstens 29 honde vandeesweek vergiftig is. Volgens Rademeyer het die DBV Maandag ŉ oproep uit Alice in Hillcrest Village gekry van inwoners wat sê hulle honde vrek en het skuim om hul bekke en hulle weet nie wat aangaan nie. “Dinsdag het 29 honde hier aangekom. Ons moes agt van kant maak en ses was reeds dood. Nog twee is Dinsdagaand dood,” het Rademeyer gesê. Volgens haar is die honde, almal van verskillende rasse, sover hul wete strek, vergiftig deur ŉ man wie se bees in ŉ strik beland het en toe dood is. Dit is in dié stadium nog onduidelik of die gemeenskap verantwoordelik was vir die bees se dood of nie. “Ons inspekteur is vandag op die toneel om verklarings af te neem. Dit lyk asof die man gedink het dis dié gemeenskap se honde en toe vergiftigde vleis vir hulle uitgesit het.” Een van die honde. Foto: Facebook. Volgens Rademeyer het die veearts nadoodse ondersoeke op drie van die honde uitgevoer. Daar is stukke rooivleis met klein swart korreltjies in hul derms en pense opgespoor. “Dit is daardie organofosfaat wat in kunsmis gebruik word. Dis strook dus met ons teorie.” Rademeyer het gesê daar is glo Maandag ŉ klomp honde reeds dood en begrawe deur die gemeenskap en dus kan die DBV nie met sekerheid beraam presies hoeveel honde daar altesaam dood is nie. “Daar was nou 29 by ons, maar dit kan altesaam tot 40 honde wees.” Sy het haar kommer uitgespreek oor die voorval. “Wat as ŉ kind miskien van daardie stukke vleis opgetel en geëet het?” Rademeyer het gesê die DBV lê vandag ŉ klag van dieremishandeling by die polisie teen die bees se eienaar.